Do centra Novohradu prináša vzácne kovy Tomáš Zold. Jeho brat David, ktorý začal po návrate z Nitry koncom minulého roka trénovať v Lučenci, bojuje za ŠKP Bratislava. Netají sa však tým, že v budúcnosti by chcel nastupovať v drese Box teamu Lučenec a medaily prinášať do svojho rodného mesta. O neľahkých začiatkoch klubu a najbližších plánoch sme sa porozprávali s ich trénerom Dadom Zoldom.
Tomáš aj David začínali boxovať v BC klube Lučenec. Prečo ho nakoniec opustili?
- Naše predstavy o reprezentovaní klubu a samotného boxu v regióne sa výrazne rozchádzali s názormi vedenia spomínaného oddielu. David na poslednú chvíľu využil ponuku prestúpiť do Nitry, pretože od leta 2007 nám nebol umožnený vstup do telocvične, v ktorej trénovali športovci BC klubu. Stalo sa tak aj napriek tomu, že Tomáš naďalej tento oddiel reprezentoval a najväčšou mierou prispel k získaniu 5. miesta Box clubu v kategórii žiakov za rok 2007 v celkovom hodnotení družstiev.
Založili ste nový boxerský oddiel v Lučenci. Nikdy ste tento krok neoľutovali?
- Samozrejme, že som mal z tohto rozhodnutia spočiatku obavy. Začiatky boli hlavne pre Tomáša veľmi ťažké. Nemal vytvorené podmienky ani priestor na tréning. Trénovali sme, kde sa dalo. Doma v obývačke, v prírode. Neskôr nám v ústrety vyšli lučenskí kickboxeri a tak sme sa mali počas zimných mesiacoch kam uchýliť. Touto cestou im dodatočne ďakujem. Napriek zložitej situácii sme sa nevzdávali a dnes za nás hovoria výsledky.
Paradoxne sa Tomášovi a Davidovi začalo viac dariť po odchode z materskeho klubu. Čím to je?
- Presne tak. V Davidovom prípade sa to dalo čakať. Prestúpil do BCS Nitra a následne do ŠKP Bratislava, ktorom mal neporovnateľne lepšie podmienky. Jeho trénerom bol kouč seniorskej reprezentácie SR. Minulý rok sa mu podarilo získať titul majstra Slovenska v kategórii mladších dorastencov. Aj v kategórii staršieho dorastu získal v uplynulom roku titul majstra. Okrem toho sa dvakrát stal víťazom medzinárodného turnaja olympijských nádejí. Zúčastnil sa aj majstrovstiev Európy juniorov v bulharskom Plovdive a Nitru tiež reprezentuje v nadnárodnej medzinárodnej lige mužov Boxing One. Tomáš vlastne v materskom klube nedosiahol nič výnimočné. Jeho úspechy sa začali dostavovať až po odchode z tohto klubu. Okrem iných víťazstiev, ktoré získal v minulom roku, sa stal majstrom SR v kategórii starších žiakov, je vicemajstrom SR juniorov, víťazom medzinárodného turnaja olympijských nádejí a juniorským reprezentantom SR. V celkovom hodnotení družstiev sme v kategórii žiakov obsadili lepšie umiestnenie ako Box club. Z mojej strany mu za to patrí veľký obdiv a najmä vďaka, že sme to všetko aj napriek ťažkým tréningovým podmienkam a bez akejkoľvek finančnej pomoci dokázali. Stálo to veľa úsilia a sebazaprenia. Som však rád, že Tomáš na tento šport nezanevrel a ešte zodpovednejšie trénoval.
Stále máte problémy s priestormi na trénovanie alebo sa už niečo zmenilo?
- Od septembra minulého roku sa naša situácia značne zlepšila. Dnes trénujeme v telocvični Základnej školy L. Novomeského v Lučenci. Po získaní priestorov na trénovanie sa rady borcov rozšírili. Trénujeme každý deň od 15.00 – 17.00 hod. a privítame každého, ktorý by si svoje schopnosti chcel vyskúšať aj v ringu. Okrem Tomáša a Davida sa v našom oddieli pripravujú aj iní chlapci, ktorí majú záujem Box team reprezentovať na regionálnych a postupne aj na prvoligových dorasteneckých súťažiach. Mňa záujem mladých o tento šport veľmi teší. Do klubu prišli talentovaní chlapci, ktorí majú potenciál a chuť podávať dobré výkony aj v ringu, nielen v telocvični. Stále nám však chýbajú peniaze, ktoré by klubu výrazne pomohli v napredovaní. Po finančnej stránke je veľmi náročné absolvovať turnaje po celom Slovensku bez pomoci mesta či sponzorov.
Znamená to, že David Zold už boxuje za Lučenec?
- David sa síce pripravuje a trénuje v lučenci, ale v dorasteneckej lige stále reprezentuje bratislavských policajtov. Netají sa však tým, že by rád boxoval za Box team. Podľa mňa to však v blízkej budúcnosti určite nebude. Davida čaká tento rok niekoľko medzinárodných turnajov, vrátane kvalifikačných na olympijské hry do 19 rokov. Keďže náš oddiel nemá žiadnu finančnú podporu, absolvovať tieto turnaje by pre neho bolo nereálne. Čo sa týka seniorskej Tokaj extraligy 2009, tak Lučenec v tejto súťaži svoju účasť nenahlásil. Davidove služby tak bude využívať BCS Nitra.
Olympijské hry sú pre Davida určite veľkou výzvou. Ako to bude s hradením kvalifikačných turnajov?
- Olympijské hry do 19 rokov, ktoré sa majú po prvýkrát uskutočniť v roku 2010 v Singapure, je celosvetový projekt. Obmedzený bude len na niekoľko druhov športu. Pre nás je pozitívne, že tam patrí aj box. ŠKP Bratislava sa zaviazal Davidovi hradiť všetky náklady spojené s kvalifikačnými turnajmi na toto podujatie a tiež sústredenia a športovú výstroj.
Čo plánuje Box Team počas tohto roka?
- Okrem prípravy Davida na už spomínané kvalifikačné turnaje sa ešte musí pripraviť na Majstrovstvá Európy v poľskom Štetíne v kategórii staršieho dorastu. Čakajú ho tiež ďalšie turnaje v Litve, Lotyšsku, Nemecku, Chorvátsku a v Česku. Ďalej sa zúčastní Majstrovstiev Slovenska v kategórii staršieho dorastu a tiež v seniorskej kategórii. Pred nami je aj 1.Slovenská dorastenecká liga, seniorská Tokaj extraliga a Európska liga Boxing One. V tomto roku sme si dali za cieľ postaviť medzi súťažiacich v 1. Slovenskej dorasteneckej lige aj ďalších boxerov a dosiahnuť v nej lepšie umiestnenia ako vlani. Tiež sa chceme zúčastniť Majstrovstiev Slovenska v kategórii mladšieho dorastu, staršieho dorastu a seniorov a získať aspoň jeden titul majstra SR. Naším cieľom je dosiahnuť dobré umiestnenie v medzinárodnom turnaji olympijských nádejí a úspešne sa s Tomášom kvalifikovať na juniorské MS v arménskom Jerevane. Náš kalendár je teda poriadne nabitý a pestrý.